

Kokku oli tänavusel rekel stardis 33 võistkonda, kellest finišisse jõudis vaid 23. Kõrgema Sõjakooli I võistkonna ning Scoutspataljoni meeste järel kolmanda koha saavutanud ning Kuperjanovi jalaväepataljoni edestanud Järva maleva võistkonda kuulusid kapten Lauri Lipp, nooremveebel Vallo Tamme, seersant Urmas Kõonurm ning nooremseersant Raimo Merilo.
Järva maleva võistkonna liikme Urmas Kõonurme sõnul oli tänavune retk kuumuse tõttu üks raskemaid ning jättis oma jälje kõikidele võistkondadele. “Kuumus räsis korralikult nii võistlejate psüühikat kui ka füüsist ning sundis paljusid katkestama. Oma osa oli selles kindlasti ka stardipäeva hommikul sadanud vihmal mis koos 28-30 soojakraadiga tekitas dzunglitunde,” ütles Kõonurm, kelle sõnul saab kordaminekuks lugeda võistkonna luureülesande sooritust, mis oli üks kahest parimast ning samuti ülejäänud ülesannete ühtlaselt heatasemelist täitmist. “Finišis aga edestasime möödunud aasta kahte parimat võistkonda kes tänavu jäid viiendaks ja neljandaks,” lisas Kõonurm.
”Võib vist öelda, et tänavusel Põrgupõhja retkel käisime sõna otseses mõttes põrgu põhjas,” lausus nooremseersant Raimo Merilo. “Kohutav kuumus ja füüsiline pingutus tähendas seda, et jõime päevas inimese kohta ära 7-10 liitrit vett. Palavus oli küll tappev ja retk väga kurnav, kuid vaatamata sellele oli tegu väga toreda ning metsavendlikult üles ehitatud võistlusega,” sõnas Merilo, kelle sõnul kulus Järva maleva võistkonnal 104,3 km võistlustrassi läbimiseks ligemale 58 tundi.
Kapten Lauri Lipu hinnangul põhjustas lisaks kuumusele tänavusel retkel võistkondadele palju peavalu ka vastutegevus, kelle tegevus oli äärmiselt intensiivne. “Kuna läksime ka ise natukene taktika valikuga alt, siis pidime paraku osad elutalongid ära loovutama,” sõnas Lipp. ”Mitmel korral pääsesime küll vastutegevuse ahelikust läbi, kuid kui oled kolm korda juba eest ära jooksnud, siis neljandat korda lihtsalt enam ei jõua.”
Nooremveebel Vallo Tamme sõnul oli tänavune raske Põrgupõhja retk heaks ettevalmistuseks 4.-7. augustini toimuvaks Erna retkeks. “Põrgupõhja retk on meile sama, mis sportlastele alpimaja – enne aasta kõige tähtsamat võistlust tuleb organism korraks tühjaks saada, et siis Erna retkeks tippvormis olla,” lisas Tamme.
Võistlustrassi kõrval olid Järva maleva võistkonnale toeks võistkonna esindajad nooremveebel Tommy Orumaa ja seersant Kaarel Piirisalu.
Teate koostas:
Alo Aasma
KL Järva maleva teavituspealik
55997763
email@example.com